- Det er mine varer det her. Uden tvivl.

Sådan siger Christian Gamborg Rasmussen, da han ser de fliser, Kontant har fundet på en adresse i Odense.

Han leverer fliserne - 11,5 ton i alt - til firmaet Servicegruppen Danmark i begyndelsen 2016.

Men Christian Gamborg Rasmussen modtager aldrig betaling for leverancen, og da han opsøger lageret, hvor de blev leveret, er alt væk, og firmaets ejer er ikke til at komme i kontakt med. Han regner derfor ikke med at se sine fliser igen og bliver derfor glad, da han ser den smule, der er tilbage.

Læs også : Firma svindlede for millioner: Fliser fundet i Odense

Kan købe dem af kurator

På ét afgørende punkt tager Christian Gamborg Rasmussen dog fejl. Fliserne er ikke længere hans.

Nummereringen er ellers ikke til at tage fejl af. Det er de fliser, Christian Gamborg Rasmussen leverede for over et år siden.

Jeg skal købe de fliser tilbage, som i min verden er stjålet fra mig. Christian Gamborg Rasmussen

Men firmaet Servicegruppen Danmark er erklæret konkurs, og fliserne indgår nu i konkursboet. Også selv om de aldrig blev betalt.

Hvis Christian Gamborg Rasmussen vil have sine fliser tilbage, skal han købe dem.

- Jeg blev kontaktet af kurator, to dage efter fliserne blev fundet. Han sagde, at fliserne nu var i deres varetægt, men at jeg på sigt ville få mulighed for at købe dem tilbage. Så jeg skal købe de fliser tilbage, som i min verden er stjålet fra mig, siger Christian Gamborg Rasmussen.

Har ikke ret til at få dem tilbage

Kurator er advokatfirmaet Delacour. De oplyser, at deres opgave alene er at sikre og realisere konkursboets aktiver. Kurator skal altså sørge for at omsætte de værdier, der måtte være tilbage til rede penge.

- Når bobehandlingen er afsluttet, bliver provenuet fordelt blandt konkursboets kreditorer, alt i overensstemmelse med konkursordenen. Det betyder blandt andet, at kreditorer, der har leveret varer på kredit, ikke har nogen ret til at få disse returneret, skriver advokat Jens Højmark i en mail til Kontant.

Varer bestilt på kredit var netop omdrejningspunktet for den måde, Servicegruppen Danmark opererede på. Kredittiden gjorde det muligt at flytte varerne fra de lagre, hvor de blev leveret, før de skulle betales.

Læs også : GRAFIK: Forstå hvordan omfattende svindel tog form

Dermed må en lang række kreditorer sandsynligvis vinke farvel til de varer, de har leveret – med mindre de ønsker at købe dem fra konkursboet.